དེས་མཚོན་རྟ་ནོར་ལུག་གསུམ་གྱི་གྲངས་ཀ་ཇེ་ཉུང་ལ་སོང་ཡོད་པའི་སྣང་བ་ཞིག་སྐྱེས་འོང་།ཁོར་ཡུག་སྲུང་སྐྱོབ་ཀྱི་འདུ་ཤེས་ཞན་པའི་འབྲོག་པ་ཚོར་དགོད་སྒྲ་མེད་ལ་ངུ་སྐད་དེ་བས་ཀྱང་མེད།སྲིད་གཞུང་གི་ལས་བྱེད་པ་རེ་འགའ་ཇ་ཁང་ཞིག་ལ་འཛོམས་ནས་རང་དོན་དང་སྒེར་དོན་མང་བོ་ཞིག་ཆང་འཐུང་ཞོར་དང་དུ་བ་འཐེན་ཞོར་དུ་འུར་སོང་།བལྟས་ཚོད་ཀྱིས་སའི་གོ་ལའི་ཁོ་ཚོར་མ་འཁུར་པར་ཁོ་ཚོས་སའི་གོ་ལ་འཁུར་ཡོད་པའི་སྣང་བ་ཞིག་སྟེར་སྲིད།དེ་དག་ལ་མིག་བཙུམ་ནས་མདུན་ཅོག་སྟེང་གི་དཔེ་དེབ་དེ་ཀློག་པ་ཡིན།དཔེ་དེབ་དེའི་མིང་ལ་༼གངས་རི༽་ཟེར།དེབ་འདིའི་ནང་ན་ཁོར་ཡུག་སྲུང་སྐྱོབ་སྐོར་གྱི་རྩོམ་ཡིག་ཡག་ཤོས་མང་བོ་ཞིག་འདུགདཔེར་ན་གངས་དཔལ་ཟེར་བ་ཞིག་གི་བྲིས་པའི་༼སྐྱེ་ཁམས་ཁོར་ཡུག་སྲུང་སྐྱོབ༽་ཟེར་བ་ཞིག་དང་སྐྱབས་ཆེན་བདེ་གྲོལ་ཟེར་བ་ཞིག་གི་༼ནགས་དང་བྲག༽ཟེར་བའི་རྩོམ་ཡིག་ཡག་ཤོས་མང་བོ་ཞིག་འདུགགཞན་སྐྱབས་ཆེན་ཟེར་བའི་རྩོམ་པ་པོ་འདིའི་བརྩམས་སྒྲུང་དང་སྙན་ངག་མང་བོ་ཞིག་༼གངས་རི༽ཟེར་བའི་དཔེ་དེབ་འདི་ལས་ཀློག་ཐུབ་པ་བྱུང་སོང་།རྩོམ་ཡིག་འབྲི་སྟངས་དང་བརྗོད་བྱ་སྟོན་སྟངས་ཕྱོགས་ནས་ལོ་གསུམ་གྱི་སྔོན་དང་ཟླ་བ་གཅིག་ལྷག་གི་སྔོན་ནས་མཇལ་བའི་སྙན་ངག་པ་ཁོང་དང་འདྲ་བོ་འདུགདེ་བས་སྐྱབས་ཆེན་བདེ་གྲོལ་ཟེར་བའི་སྙན་ངག་པ་འདི་ལ་ཞིབ་འཇུག་ཉུང་ཙམ་བྱས་པ་ཡིན།སྙན་ངག་པ་འདི་ལ་མཆོན་མེ་དྲ་བ་ཟེར་བའི་དྲ་ཚུགས་ཡག་ཤོས་ཤིག་ཡོད་པར་མ་ཟད་ཁོང་ལ་༼མི་རྟག་པ༽ཟེར་བའི་དཔེ་དེབ་གྲགས་ཅན་ཞིག་འདུགགཞན་ཡུལ་གྲོགས་སམ་སྙན་ངག་པ་གསའ་ལགས་ཀྱིས་ཁོང་གི་སྐོར་ནས་ང་ལ་ཁ་བརྡ་མང་བོ་ཞིག་བྱས་མྱོང་བར་མ་ཟད་ཁོང་ནི་རྨ་ཆུ་ནས་ཡིན་པའང་ཤེས་སོང་།དེ་བས་ཁ་སང་སྙན་ངག་པ་གསའ་དང་ངེད་གཉིས་རྨ་ཆུའི་ཁར་འཆམ་འཆམ་ལ་སོང་བ་ཡིན།རྨ་ཆུ་རྫོང་ནས་སྤྱི་ལེ་འགའ་ཡོད་པའི་འབྲོག་སྡེ་ཞིག་ལ་སོང་བ་ཡིན།ང་རང་ཆེད་དུ་ཁོང་བཙལ་དུ་སོང་བ་ཡིན་ཞེས་བཤད་ནའང་ཆོགཐང་ལེབ་ལེབ་ཅིག་ན་རླུང་ལ་བསྐྱོད་བཞིན་པའི་སྦྲ་ནག་ཅིག་གི་ང་རང་བསུ་མ་བྱེད་བཞིན་པ་འདྲ།འབྲོག་སྡེ་འདིའི་དཀྱིལ་དུ་འབོད་བཞིན་པ་འདྲ།ངས་ཀྱང་སྦྲ་ནག་དེ་གཅིག་པར་དམིགས་ནས་མདུན་དུ་སོང་བ་ཡིན།སྦྲ་འདབས་ནས་ངས་ཚངས་མགུར་ཐོས་སོང་རོལ་དབྱངས་ཐོས་སོང་།རང་ལ་ཡིད་མི་ཆེས་པའི་རྣམ་པ་ཞིག་གིས་ང་རང་སྦྲ་ནང་ལ་འཛུལ་བ་ཡིན།དངོས་ནས་སྙན་ངག་པ་ཁོང་རེད།དངོས་གནས་རེད།དགའ་སྣང་ལས་ཕྱིར་འབུད་མ་ཐུབ་པར་བསྡད་སྐབས་གྲོགས་གསའ་ལགས་ཀྱིས་ང་རང་འཐེན་བཞིན་༼ཁོའི་མིང་ལ་སྐྱབས་ཆེན་བདེ་གྲོལ་ཟེར༽ཞེས་པའི་མིང་ཡིག་འདི་དག་རྣ་ལམ་ནས་གླིང་བུ་བཞིན་གྲག་འོང་།མགོ་ལ་སེ་མདའ་ལྷུང་བའི་སྙན་ངག་པ་ཁོང་གི་འོ་ཇ་ཞིག་འཐུང་བཞིན་ཚངས་མགུར་ཀློག་བཞིན་ཁ་གངས་རིའི་ཕྱོགས་སུ་འཁོར་ནས་ཡོད།